CELEX: 32021D1115(01)
Language: hu
Date: 2021-11-12 00:00:00
Title: A Bizottság határozata (2021. november 12.) az európai élelmezésbiztonsági válságfelkészültségi és -reagálási mechanizmus szakértői csoportjának létrehozásáról 2021/C 461 I/01

2021.11.15.   
               
               
                  HU
               
               
                  Az Európai Unió Hivatalos Lapja
               
               
                  CI 461/1
               
            
         A BIZOTTSÁG HATÁROZATA
         (2021. november 12.)
         az európai élelmezésbiztonsági válságfelkészültségi és -reagálási mechanizmus szakértői csoportjának létrehozásáról
         (2021/C 461 I/01)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     Az Európai Unió működéséről szóló szerződés 39. cikke az Unióra és a tagállamokra ruházta azt a feladatot, hogy biztosítsák az agrár-élelmiszeripari, halászati és akvakultúra-termékek rendelkezésre állását, valamint azt, hogy azok elfogadható áron jussanak el a fogyasztókhoz.
                  
               
                     (2)
                  
                  
                     „A »termelőtől a fogyasztóig« stratégia a méltányos, egészséges és környezetbarát élelmiszerrendszerért” című, 2020. május 20-i közleményében (1) a Bizottság kötelezettséget vállalt arra, hogy fokozza az uniós élelmiszerrendszert részben vagy egészében érintő vagy potenciálisan érintő, vagy az uniós élelmiszerbiztonságot potenciálisan veszélyeztető válságokra adott közös európai választ. Az említett közlemény 2. intézkedésével összhangban a Bizottságnak vészhelyzeti tervet kell kidolgoznia az élelmiszer-ellátás és -biztonság biztosítása érdekében.
                  
               
                     (3)
                  
                  
                     A bizottsági szakértői csoportok létrehozására és működésére vonatkozó horizontális szabályok (a továbbiakban: a horizontális szabályok) megállapításáról szóló C(2016) 3301 bizottsági határozattal (2) összhangban szakértői csoportot kell létrehozni.
                  
               
                     (4)
                  
                  
                     Ezért szakértői csoportot kell létrehozni a mezőgazdaság, a halászat, az akvakultúra, az egészségügy és az élelmiszer-biztonság területén, és meg kell határozni annak feladatait és felépítését.
                  
               
                     (5)
                  
                  
                     A csoportnak segítenie kell a Bizottságot abban, hogy jobb uniós szintű koordinációt alakítson ki valamennyi érintett szakpolitikai területen, valamint hogy a meglévő uniós struktúrákkal és mechanizmusokkal szinergiában összehangolt választ tudjon adni az Unió élelmiszerellátását és élelmezésbiztonságát érintő vagy potenciálisan érintő válságokra.
                  
               
                     (6)
                  
                  
                     A csoport tagjait a tagállamok és azon nem uniós országok képviselői alkotnák, amelyek élelmiszer-ellátási lánca szorosan integrálódott az uniós élelmiszerrendszerbe, valamint az érdekelt felek szervezeteinek képviselői. Az elnöki teendőket a Bizottság egyik képviselőjének kell ellátnia. Koordinációs célokra egyetlen kapcsolattartó pontot kell létrehozni minden egyes tagállam és minden nem uniós ország számára.
                  
               
                     (7)
                  
                  
                     Az információk csoporttagok és képviselőik általi közzétételének szabályait az Európai Unió működéséről szóló szerződés 101. cikkével és a 101. cikknek a horizontális együttműködési megállapodásokra való alkalmazhatóságáról szóló bizottsági iránymutatással (3) összhangban kell megállapítani.
                  
               
                     (8)
                  
                  
                     A személyes adatokat az (EU) 2018/1725 európai parlamenti és tanácsi rendeletnek (4) megfelelően kell kezelni.
                  
               
                     (9)
                  
                  
                     E határozat alkalmazását célszerű határozott időtartamhoz kötni. A Bizottság kellő időben megvizsgálja, hogy ezt az időtartamot indokolt-e meghosszabbítani,
                  
               A KÖVETKEZŐKÉPPEN HATÁROZOTT:
         
            1. cikk
            Tárgy
            Létrejön az európai élelmezésbiztonsági válságfelkészültségi és -reagálási mechanizmus szakértői csoportja (a továbbiakban: a csoport).
         
         
            2. cikk
            Feladatok
            A csoport feladatai a következők:
            
                        a)
                     
                     
                        tanácsadás és szakértelem biztosítása a Bizottság számára az alábbiakkal kapcsolatban:
                        
                                    i.
                                 
                                 
                                    az élelmiszer-ellátást és élelmezésbiztonságot érintő válságokra való uniós felkészültségre és reagálásra vonatkozó uniós jogszabályok, programok és szakpolitikák végrehajtása; valamint
                                 
                              
                                    ii.
                                 
                                 
                                    együttműködés és koordináció a tagállamokkal, a nem uniós országokkal és az érdekelt felek szervezeteivel az i. pontban említett kérdésekben;
                                 
                              
                  
                        b)
                     
                     
                        az élelmiszer-ellátási és élelmezésbiztonsági válságokra adott összehangolt válasz megszervezésével kapcsolatos tapasztalatok és bevált gyakorlatok cseréje, többek között a veszélyek korai nyomon követése és jelentése, a válságok alakulása, a válságot követő értékelés és a levont tanulságok megosztása révén;
                     
                  
                        c)
                     
                     
                        a tagállamok és a Bizottság által meghívott nem uniós országok vészhelyzeti terveinek megvitatása;
                     
                  
                        d)
                     
                     
                        a Bizottság támogatása az Unió élelmiszer-ellátási és élelmezésbiztonsági válságokra való felkészültségével és az azokra való reagálással kapcsolatos szakpolitikai kezdeményezések előkészítésében, amennyiben a Bizottság konzultál a csoporttal ezekkel a szakpolitikai kezdeményezésekkel kapcsolatban;
                     
                  
                        e)
                     
                     
                        az Unió élelmiszer-ellátási és élelmezésbiztonsági válságokra való felkészültségével és az azokra való reagálással kapcsolatos ajánlások eseti alapon történő kidolgozása.
                     
                  A csoport feladatai nem érintik az uniós polgári védelmi mechanizmusról szóló 1313/2013/EU határozatot (5) és különösen a Veszélyhelyzet-reagálási Koordinációs Központ kizárólagos felelősségét az uniós polgári védelmi mechanizmus aktiválása során – többek között élelmiszerválságok esetén – benyújtott valamennyi segítségnyújtás iránti kérelem koordinálása tekintetében.
         
         
            3. cikk
            Konzultáció
            A Bizottság az élelmiszer-ellátást és az élelmezésbiztonságot fenyegető válságokra való uniós felkészültséggel és reagálással kapcsolatos bármely kérdésben konzultálhat a csoporttal.
         
         
            4. cikk
            Tagság
            
               (1)   A csoport tagjai:
               
                           a)
                        
                        
                           az egyes tagállamok illetékes hatóságai a mezőgazdaság, a halászat, az akvakultúra, az egészségügyi politika és az élelmiszer-biztonság területén;
                        
                     
                           b)
                        
                        
                           azon kiválasztott nem uniós országoknak a mezőgazdaság, a halászat, az akvakultúra, az egészségügyi politika és az élelmiszer-biztonság területén illetékes hatóságai, amelyek élelmiszer-ellátási lánca erősen integrálódott az uniós élelmiszerrendszerbe;
                        
                     
                           c)
                        
                        
                           a 6. cikkben említett kiválasztási eljárás eredményeként kinevezett érdekelt felek szervezetei, amelyek a mezőgazdaság, a halászat, az akvakultúra, az egészségügyi politika és az élelmiszer-biztonság területén tevékenykednek, illetve az élelmiszer-ellátási lánc megfelelő működéséhez kapcsolódó bármely kérdésben érintettek, ideértve az élelmiszerek fogyasztókhoz történő eljuttatását kiskereskedelem vagy az élelmiszer-szolgáltatások révén, inputok és termelési tényezők biztosítását, az élelmiszer-előállítást, az élelmiszer-feldolgozást és az élelmiszerszállítást is; teljes számuk legfeljebb 30 lehet.
                        
                     
            
               (2)   A tagok egy képviselőt és egy pótképviselőt jelölnek ki, és felelősek annak biztosításáért, hogy képviselőjük és pótképviselőjük magas szintű szakértelmet biztosítson az (1) bekezdés c) pontjában említett területeken.
            
            
               (3)   Az érdekelt felek szervezeteinek azon tagjai, akik már nem tudnak érdemben hozzájárulni a szakértői csoport tanácskozásaihoz, akik a 8. cikkben említett bizottsági szervezeti egységek véleménye szerint nem felelnek meg az Európai Unió működéséről szóló szerződés 339. cikkében megállapított feltételeknek, vagy akik lemondanak, a továbbiakban nem kapnak meghívást a csoport ülésein való részvételre, és helyükre hivatali idejük hátralevő részére új tag nevezhető ki.
            
         
         
            5. cikk
            Kapcsolattartó pontok
            A 4. cikk (1) bekezdésének a) és b) pontjában említettek közül tagállamonként vagy nem uniós országonként egy illetékes hatóság jár el egyedüli kapcsolattartó pontként a 2. cikkben említett feladatokkal kapcsolatos kérdésekben. A tagállamok és a nem uniós országok értesítik a Bizottságot a kapcsolattartó pontként eljáró illetékes hatóságot érintő bármely változásról. A Bizottság egy erre a célra létrehozott weboldalon közzéteszi és rendszeresen frissíti a kapcsolattartók listáját.
         
         
            6. cikk
            Kiválasztási folyamat
            
               (1)   Az érdekelt felek szervezeteinek kiválasztása a bizottsági szakértői csoportok és más hasonló testületek nyilvántartásában (a továbbiakban: a szakértői csoportok nyilvántartása) közzétett nyilvános pályázati felhívás útján történik. A pályázati felhívás más módon, például külön erre a célra szolgáló internetes honlapokon is közzétehető.
               A pályázati felhívásban pontosan meg kell határozni a kiválasztási kritériumokat, ideértve a szükséges szakértelmet, valamint azt, hogy a feladatok végzése során milyen érdeket kell képviselni. A pályázatra való jelentkezéshez legalább négy hetet kell biztosítani.
            
            
               (2)   A szervezetek kinevezésének feltétele, hogy szerepeljenek a kötelező átláthatósági nyilvántartásban.
            
            
               (3)   A tagállami hatóságokat és a nem uniós országok hatóságait a Mezőgazdasági és Vidékfejlesztési Főigazgatóság (DG AGRI) főigazgatója nevezi ki közvetlen meghívással, a Tengerügyi és Halászati Főigazgatósággal (DG MARE) és az Egészségügyi és Élelmiszerbiztonsági Főigazgatósággal (DG SANTE) való előzetes megállapodást követően.
            
            
               (4)   Az érdekelt felek szervezeteit a DG AGRI főigazgatója nevezi ki a DG MARE és a DG SANTE főigazgatóságokkal való előzetes megállapodást követően a 4. cikk (1) bekezdésének c) pontjában említett területeken magas szintű szakértelemmel rendelkező és a nyilvános pályázati felhívásra jelentkező pályázók közül.
            
            
               (5)   Az érdekelt felek szervezeteit ötéves időtartamra nevezik ki. Megbízatásuk megújítható. Hivatali idejük végéig vagy a helyükbe lépő új tag kinevezéséig maradnak hivatalban attól függően, hogy a kettő közül melyik a korábbi időpont.
            
         
         
            7. cikk
            Az elnök
            A csoport elnöki tisztét a Bizottság egy képviselője látja el.
         
         
            8. cikk
            Működés
            
               (1)   A csoport a Bizottság illetékes szervezeti egységeinek (DG AGRI, DG MARE és DG SANTE) kérésére jár el, a horizontális szabályoknak megfelelően.
            
            
               (2)   A csoport évente legalább egyszer ülésezik. Sürgős esetben a Bizottság előzetes értesítés nélkül bármikor összehívhatja.
            
            
               (3)   A csoport üléseire a körülményektől függően a Bizottság épületeiben vagy virtuálisan kerül sor.
            
            
               (4)   A titkári teendőket a DG AGRI, a DG MARE és a DGT SANTE látja el. Az eljárásokban érdekelt, más szervezeti egységekben dolgozó bizottsági tisztviselők szintén részt vehetnek a csoport és annak alcsoportjai ülésein.
            
            
               (5)   A DG AGRI, a DG MARE és a DG SANTE egyetértésével a csoport tagjai egyszerű többséggel határozhatnak a csoport tanácskozásainak nyilvánosságáról.
            
            
               (6)   Az egyes napirendi pontok, valamint a csoport által megfogalmazott vélemények, ajánlások vagy jelentések megvitatásáról mindenre kiterjedő érdemi jegyzőkönyvet kell készíteni. A jegyzőkönyvet a titkárság készíti el az elnök felelőssége mellett.
            
            
               (7)   Véleményeit, ajánlásait vagy jelentéseit a csoport lehetőség szerint egyhangúlag fogadja el. Szavazás esetén a döntéshozatal a tagok egyszerű többségének szavazata alapján történik. A többségtől eltérően szavazó vagy tartózkodó tagoknak joguk van ahhoz, hogy álláspontjuk indokolását egy, a véleményekhez, ajánlásokhoz vagy jelentésekhez csatolt külön dokumentumban összegezzék.
            
         
         
            9. cikk
            Alcsoportok
            
               (1)   A DG AGRI, a DG MARE és a DG SANTE bizonyos kérdések megvizsgálására alcsoportokat hozhat létre, és meghatározhatja azok feladatkörét. Az alcsoportok a horizontális szabályokkal összhangban működnek, és tevékenységükről beszámolnak a csoportnak. Megbízatásuk teljesítése után az alcsoportok megszűnnek.
            
            
               (2)   Az alcsoportok azon tagjait, akik nem a csoport tagjai, nyilvános pályázati felhívás útján, a 6. cikknek és a horizontális szabályoknak megfelelően kell kiválasztani.
            
            
               (3)   A tagállamok képviselőiből álló alcsoport felel a tagállamok és a Bizottság közötti információcseréért, különösen a bizalmas információk tekintetében.
            
         
         
            10. cikk
            Meghívott szakértők
            A DG AGRI, a DG MARE és a DG SANTE speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport vagy az alcsoportok munkájában.
         
         
            11. cikk
            Megfigyelők
            
               (1)   A horizontális szabályoknak megfelelően, közvetlen meghívás révén egyének, szervezetek – ideértve az érdekelt felek szervezeteit is – és a tagállami hatóságoktól eltérő egyéb közigazgatási intézmények is megfigyelői státuszt kaphatnak.
            
            
               (2)   A megfigyelői státuszú szervezetek és közigazgatási intézmények kijelölik saját képviselőiket és pótképviselőiket.
            
            
               (3)   A megfigyelők és képviselőik számára az elnök engedélyezheti, hogy részt vegyenek a csoport és az alcsoport megbeszélésein és szaktanácsokat adjanak. Szavazati joggal azonban nem rendelkeznek, és a csoport vagy alcsoportjai véleményeinek, ajánlásainak vagy jelentéseinek kidolgozásában nem vesznek részt.
            
         
         
            12. cikk
            Eljárási szabályzat
            A DG AGRI, DG MARE és a DG SANTE javaslata alapján és velük egyetértésben a csoport tagjainak egyszerű többségével elfogadja eljárási szabályzatát a szakértői csoportokra vonatkozó eljárásiszabályzat-minta (6) alapján és a horizontális szabályokkal összhangban. Az alcsoportok a csoport eljárási szabályzatának megfelelően működnek.
         
         
            13. cikk
            Szakmai titoktartás, a minősített adatok kezelése
            A csoport tagjait és azok képviselőit, a meghívott szakértőket, valamint a megfigyelőket és képviselőiket ugyanaz a szakmai titoktartási kötelezettség terheli, amely a Szerződések és az azokat végrehajtó szabályok révén az intézmények valamennyi tagjára és személyzetére alkalmazandó; emellett kötelesek betartani a Bizottságnak az (EU, Euratom) 2015/443 bizottsági határozatban (7) és az (EU, Euratom) 2015/444 bizottsági határozatban (8) megállapított, az EU-minősített adatok védelmét szolgáló biztonsági szabályait is. E kötelezettségeik esetleges elmulasztása esetén a Bizottság minden megfelelő intézkedést meghozhat.
         
         
            14. cikk
            Átláthatóság
            
               (1)   A csoportot és alcsoportjait be kell jegyezni a szakértői csoportok nyilvántartásába.
            
            
               (2)   A csoport és az alcsoportok összetételét illetően – a horizontális szabályoknak megfelelően – a következő adatokat kell közzétenni a szakértői csoportok nyilvántartásában:
               
                           a)
                        
                        
                           a tagállamok illetékes hatóságainak neve;
                        
                     
                           b)
                        
                        
                           a harmadik országok illetékes hatóságainak neve;
                        
                     
                           c)
                        
                        
                           az érdekelt felek szervezeteinek neve; a képviselt érdekek;
                        
                     
                           d)
                        
                        
                           a megfigyelők neve.
                        
                     
            
               (3)   Valamennyi vonatkozó dokumentumot – ideértve a napirendeket, a jegyzőkönyveket és a résztvevők beadványait is – elérhetővé kell tenni a szakértői csoportok nyilvántartásában. Az ülés előtt a napirendet és a többi releváns háttéranyagot, az ülés után pedig a jegyzőkönyvet kellő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (9) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
            
         
         
            15. cikk
            Az ülésekkel kapcsolatos kiadások
            
               (1)   A csoport és az alcsoportok tevékenységében részt vevők nem részesülnek díjazásban szolgálataikért.
            
            
               (2)   A csoport és az alcsoportok munkájában részt vevő személyek utazási és tartózkodási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
            
         
         
            16. cikk
            Alkalmazás
            Ez a határozat az elfogadásának napjától számított öt évig alkalmazandó.
         
         
            Kelt Brüsszelben, 2021. november 12-én
            
               
                  a Bizottság részéről
               
               Janusz WOJCIECHOWSKI
               
                  a Bizottság tagja
               
            
         
         
            (1)  COM(2020) 381 final.
         
            (2)  A Bizottság határozata (2016. május 30.) a bizottsági szakértői csoportok létrehozásáról és működéséről szóló horizontális szabályok megállapításáról, C(2016) 3301 final.
         
            (3)  A Bizottság közleménye – Iránymutatás az Európai Unió működéséről szóló szerződés 101. cikkének a horizontális együttműködési megállapodásokra való alkalmazhatóságáról (HL C 11., 2011.1.14., 1. o.).
         
            (4)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (5)  Az Európai Parlament és a Tanács 1313/2013/EU határozata (2013. december 17.) az uniós polgári védelmi mechanizmusról (HL L 347., 2013.12.20., 924. o.).
         
            (6)  A C(2016) 3301 határozat III. melléklete.
         
            (7)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
         
            (8)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
         
            (9)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.). Ezek a kivételek a közbiztonság, a katonai ügyek, a nemzetközi kapcsolatok, a pénzügyi, monetáris vagy gazdaságpolitika, a magánszemélyek magánéletének és feddhetetlenségének védelme, a kereskedelmi érdekek, a bírósági eljárások és a jogi tanácsadás, az ellenőrzések, vizsgálatok és könyvvizsgálatok, valamint az intézmény döntéshozatali eljárásai számára kívánnak védelmet biztosítani.